กรุงเทพมหานคร ประชุมหน่วยงานที่เกี่ยวข้องเตรียมออกมาตรการพร้อมแผนเผชิญเหตุการณ์ เมื่อสถานการณ์ฝุ่นอยู่ในขั้นวิกฤต
กรุงเทพมหานคร ประชุมหน่วยงานที่เกี่ยวข้องเตรียมออกมาตรการพร้อมแผนเผชิญเหตุการณ์ เมื่อสถานการณ์ฝุ่นอยู่ในขั้นวิกฤตร้อยตำรวจเอก พงศกร ขวัญเมือง โฆษกกรุงเทพมหานคร เปิดเผยภายหลังการประชุมหาแนวทางการแก้ไขปัญหาฝุ่นละออง PM2.5 ในกรุงเทพมหานคร ร่วมกับหน่วยงานที่เกี่ยวข้อง อาทิ กรมควบคุมมลพิษ กรมอุตุนิยมวิทยา และกองบังคับการตรวจจราจร ว่า การประชุมวันนี้ได้มอบหมายให้หน่วยงานที่เกี่ยวข้องทำแผนรับมือเมื่อสถานการณ์ฝุ่นอยู่ในระยะวิกฤติ โดยแบ่งเป็น 4 ระยะคือ ระยะแรกค่าความเข้มข้นฝุ่นต่ำกว่า 50 ไมโครกรัมต่อลูกบาศก์เมตร ถือเป็นสถานการณ์ปกติ ระยะที่ 2 คือเมื่อค่าความเข้มข้นของฝุ่นเกินมาตรฐาน 51-75 ไมโครกรัมต่อลูกบาศก์เมตร และระยะที่ 3 ค่าความเข้มข้นของฝุ่นเกินมาตรฐาน 76-100 ไมโครกรัมต่อลูกบาศก์เมตร ซึ่งในระยะที่ 2 และ 3 ผู้ว่าราชการกรุงเทพมหานครจะเป็นผู้บัญชาการเหตุการณ์ โดยทำแผนเผชิญเหตุการควบคุมสถานการณ์ ระยะที่ 4 เมื่อค่าความเข้มข้นฝุ่นเกิน 100 จะเป็นอำนาจของนายกรัฐมนตรีในการสั่งการแก้ปัญหาด้วยแผนเผชิญเหตุของรัฐบาล โดยให้หน่วยงานที่เกี่ยวข้องเตรียมหามาตรการแก้ไขและในวันที่ 31 มกราคมนี้ จะมีการประชุมอีกครั้งและออกมาตรการการแก้ไขปัญหาฝุ่นในช่วงวิกฤตนาวาอากาศเอก สมศักดิ์ ขาวสุวรรณ์ อธิบดีกรมอุตุนิยมวิทยา เตือนประชาชนว่าในวันพรุ่งนี้ 28 มกราคม 2563 คุณภาพอากาศจะแย่ลงแต่ไม่ถึงขั้นวิกฤต และจะกลับมามีคุณภาพอากาศดีต่อเนื่องไปจนถึงวันที่ 3 กุมภาพันธ์ 2563 ส่วนการจับรถควันดำที่เกินค่ามาตรฐานในเดือนมกราคมสามารถจับได้รวมกว่า 10,000 คัน และได้ทำการตั้งด่านตรวจจับควันดำต่อเนื่องต่อไป